La Policia Local de l'Eliana duplica la seua activitat en gestió i trànsit des de 2020
20 de febrer de 2025

• En 2024 va realitzar prop de 10.800 serveis rellevants, dels quals 2.260 van estar relacionats amb la seguretat ciutadana.

La Policia Local de l'Eliana va dur a terme un total de 10.796 serveis rellevants durant 2024, amb l'objectiu de garantir la seguretat i el benestar dels veïns i veïnes del municipi. Entre aquests, 2.260 intervencions van estar vinculades directament a la seguretat ciutadana i la prevenció de robatoris. En la seua memòria anual, destaca la baixa incidència d'incidents per ‘botellons’ o consum d'alcohol en la via pública, així com l'augment de controls en establiments, habitatges, persones i vehicles.

D'altra banda, els serveis de gestió van arribar als 8.595, duplicant la xifra registrada en 2020. En aquest àmbit, s'observa un increment en els expedients relacionats amb animals i trànsit. També pràcticament s'ha duplicat, respecte a l'any de la pandèmia, les gestions relatives al trànsit —5.778 en total—, incloent-hi classes d'educació viària en centres educatius i un augment en la realització de proves d'alcohol i drogues. A més, en 2024, es van efectuar prop de 520 controls de trànsit, sent les infraccions més freqüents les relacionades amb l'estacionament indegut en el carril de circulació.

Quant a la vigilància del municipi, l'Eliana disposa actualment de 127 càmeres de videovigilància i ha incorporat 26 càmeres intel·ligents en els aparcaments de Les Neus i Les Corts. Aquests dispositius permeten un monitoratge en temps real, la qual cosa millora la seguretat i facilita la resposta davant possibles robatoris.

El cos policial ha reforçat la seua plantilla amb la incorporació de set nous agents, cobrint quasi la totalitat de les places disponibles. A més, l'entrada de personal de menys de 30 anys ha reduït la mitjana d'edat de l'equip. En paral·lel, l'Ajuntament continua apostant per la formació contínua dels seus agents, amb jornades d'actualització sobre l'ús de desfibril·ladors i pràctiques de tir.

Per a 2025, la Policia Local de l'Eliana continuarà modernitzant-se. Dilluns que ve, 24 de febrer, s'inaugurarà l'ampliació de les seues dependències, i al llarg de l'any s'obriran nous processos selectius per a cobrir la plaça de segon inspector i noves vacants d'agents.

‘En definitiva, treballem per a millorar els mitjans i recursos, així com modernitzar l'estructura de la plantilla, buscant donar resposta als reptes presents i futurs de la ciutadania elianera’, ha destacat l'alcalde, Salva Torrent.